Մամուլ (չափման միավոր)

Մամուլ, չափի միավոր հրատարակչական գործում և պոլիգրաֆիայում։ 
Հեղինակային մամուլը գրական ստեղծագործության ծավալի չափման միավոր է և հավասար է 40 հազար տպագրական նիշի (տառ, կետադրական նշաններ, թիվ, ինչպես նաև բառերի միջակա բացատներ) կամ բանաստեղծական նյութի 700 տողի կամ 3 հազար սմ2 տպված գրաֆիկական նյութի (պատկերազարդում, քարտեզ և այլն)։ 
Թղթային մամուլը հրատարակության թղթի քանակի հաշվառքի միավոր է։
Տպագրական մամուլը հրատարակության բնական ծավալի չափի միավոր է։ Տպագրական Մամուլի պայմանական միավոր է համարվում 60×90 սմ չափսի թուղթը։ Տպագրական Մամուլը կոչվում է նաև ֆիզիկական Մամուլ (70×90, 70×108, 84×108 սմ)։ 
Հաշվա-հրատարակչական մամուլը տպագրական հրատարակության ծավալի հաշվառքի միավոր է և կազմում է 40 հազար նիշ կամ 700 բանաստեղծական տող կամ 3 հազար սմ2 գրաֆիկական նյութ։ Տպագրված ստեղծագործության ծավալը հաշվվում է հաշվա-հրատարակչական Մամուլով, որն ընդգրկում է գրական աշխատության իսկական ծավալը հեղինակային Մամուլով, բոլոր այլ կարգի տեքստային ու գրաֆիկական նյութերի ծավալը (խմբագրական առաջաբան, էջատիտղոս, էջահամար և այլն), որոնք տեղավորված են հրատարակությունում։ Հաշվա-հրատարակչական Մամուլը կիրառվում է հրատարակչական պլանավորման և հաշվարկի, խմբագիրների, տեխնիկական խմբագիրների, սրբագրիչների աշխատանքի չափը որոշելու համար։ 

Մամուլ